En yngre mand blev torsdag morgen omkring klokken seks påkørt og dræbt af et tog på Svendborgbanen, men efter at der ved 8.15-tiden var ryddet op kører der atter tog på strækningen.

Det oplyser Fyns Politi i et tweet.

Ifølge Odin 112 kom alarmopkaldet klokken 6.16 om personpåkørsel, og DSB's pressevagt bekræftede, at den havde fundet sted.

DSB havde som følge af påkørslen allerede varslet, at der blev indsat togbusser på strækningen mellem Svendborg Station og Stenstrup Syd.

Politiet har siden påkørslen været på stedet, men der er nu ryddet op og derfor kan togene atter køre, skriver man i et tweet.

- Vi er i gang med at underrette pårørende, skriver Fyns Politi.

De nærmere omstændigheder omkring påkørslen er fortsat ukendt.

Ifølge DSBs hjemmeside kører togene dog med forsinkelser.

- Vi begynder så småt at kunne køre igen mellem Stenstrup Syd og Svendborg St. Vi forventer enkelte forsinkelser og aflysninger, indtil vi får tog og personale på plads skriver DSB.

Der er tale om en 23-årig mand fra Svendborg-området, og de pårørende er underrettet.

Hvis du er i krise eller har tanker om selvmord, så sig det til nogen. Det hjælper at få sat ord på de svære tanker og følelser, du har, og du kan gøre det anonymt. Du kan kontakte Livsliniens telefonrådgivning, 70 201 201 alle årets dage fra kl. 11-04, ligesom du har mulighed for at chatte med Livslinjen.